දේශීය රගර් ක්ෂේත්‍රයට නව පරිච්ඡේදයක් එක්කරමින් කොළඹ තුරඟ තරග පිටියේ දී පසුගියදා ආරම්භ වූ ඩයලොග් සෙරන්ඩිබ් කුසලාන ජාත්‍යන්තර තුන්කොන් රගර් තරගාවලියේ පළමු තරගයේ දී ශ්‍රී ලංකාවේ බලාපොරොත්තු බිඳ දැමූ මැඩගස්කර් කණ්ඩායම ලකුණු 17 -12ක ජයක් වාර්තා කළේය.සමස්ත තරගය පුරාම විශිෂ්ට අයුරින් ක්‍රීඩා කළ අන්තර් ජාතික ශ්‍රේණිගත කිරීම්වල ශ්‍රී ලංකාවට වඩා පහළින් සිටින මැඩගස්කර් පිල ලැබූ මේ ජයග්‍රහණයත් සමග තරගාවලියේ පෙරමුණට පත්විය.කොළඹ තුරඟ තරග පිටියේ විදුලි ආලෝකධාරා මධ්‍යයේ ජනාධිපති ආර්යා ශිරන්ති රාජපක්ෂ මැතිනියගේ ප්‍රධානත්වයෙන් තරගය ආරම්භ වූ අතර පාර්ලිමේන්තු මන්ත්‍රී නාමල් රාජපක්ෂ මහතාගේ නායකත්වයෙන් යුත් ශ්‍රී ලංකා පිල තරගය ආරම්භයේ දීම දඬුවම් පහරකින් පෙරමුණ ගත්තේය.පළමු භාගය අවසන් වනවිට ශ්‍රී ලංකාව පිල ලකුණු 9 -5කින් ඉදිරියෙන් පසුවූයේ රැස්ව සිටි ක්‍රීඩාලෝලීන්ගේ බලාපොරොත්තු ඉහළ දමමිනි.